Пры дапамозе сяброў навялі там парадак. Паставілі новы плот. Аббілі плоскім шыферам паўночную частку хаты, бо тая сцяна святлілася ўся. Паклеілі новымі шпалерамі сцены, пафарбавалі падлогу, адрамантавалі студню, абрэзалі дрэвы ў садзе, пасадзілі кветкі. Праўда, кветкі і рэдкія кустарнікі, прывезеныя сябрамі з Пастаў, нехта скраў. Я выкапала са свайго кветніка амаль усе півоні. Было крыўдна, мы стараліся зрабіць прыгожай сядзібу Івана Паўлавіча. Злодзея мне вяскоўцы адразу назвалі. Няхай гэты учынак будзе на яго сумленні. Сабралі невялікую бібліятэку, праўда, ёй далёка да сікораўскай. Я не ўяўляла хату Сікоры без кніг. Усю яго бібліятэку Наташа прадала раённай бібліятэцы, здаецца.